ສະຫະລັດແລະຈີນ ຕົກລົງຈະປະສານງານກັນ ເລື້ອງເກົາຫຼີເໜືອ (ເບິ່ງວີດີໂອ)
ທ່ານຫູຈິນເຖົາ ບອກທ່ານໂອບາມາວ່າ ຈີນໄດ້ສະແດງ ຄວາມເປັນຫ່ວງຢ່າງໜັກ ຕໍ່ພຽງຢາງ ກ່ຽວກັບການທີ່ ເກົາຫຼີເໜືອ ວາງແຜນຈະຍິງລູກສອນໄຟ ໃນເດືອນໜ້ານັ້ນ.
ບັນດາເຈົ້າໜ້າທີ່ສະຫະລັດກ່າວວ່າ ສະຫະລັດແລະຈີນໄດ້ຕົກລົງທີ່ຈະປະສານງານກັນໃນການຕອບໂຕ້ຕໍ່ການຍິງລູກສອນໄຟທີ່ໄດ້ກໍານົດໄວ້ຂອງເກົາຫຼີເໜືອ ທີ່ໄດ້ຄອບງໍາກອງປະຊຸມສຸດຍອດວ່າດ້ວຍຄວາມປອດໄພນີວເຄລຍ ໃນສັບປະດານີ້ທີ່ກຸງໂຊລນັ້ນ ຜູ້ຊ່ອຍວຽກທ່ານນຶ່ງຂອງປະທານາທິບໍດີ ບາຣັກ ໂອບາມາ ກ່າວວ່າ ທ່ານຫູຈິນເຖົາ ປະທານປະເທດຈີນ ໄດ້ສະແດງຄວາມເປັນຫ່ວງຢ່າງໜັກຂອງຈີນອອກມາ ກ່ຽວກັບແຜນການຍິງລູກສອນໄຟຂອງເກົາຫຼີເໜືອນັ້ນ ໃນການພົບປະກັນກັບທ່ານໂອບາມາໃນວັນຈັນມື້ນີ້ ທ່ານ Ben Rhodes ຮອງທີ່ປຶກສາດ້ານຄວາມປອດໄພແຫ່ງຊາດ ໄດ້ໃຫ້ຂ່າວແກ່ບັນດາ ນັກຂ່າວ ກ່ຽວກັບການພົບປະກັນລະຫວ່າງສອງຜູ້ນໍາວ່າ ທ່ານຫູ ໄດ້ກ່າວຕໍ່ປະທານາທິບໍ ດີຂອງສະຫະລັດວ່າ ຈີນໄດ້ສະແດງຄວາມເປັນຫ່ວງຂອງຕົນຕໍ່ກຸງພຽງຢ້າງແລ້ວ ທ່ານ Rhodes ກ່າວຕື່ມວ່າ ພວກຜູ້ນໍາທັງສອງໄດ້ຕົກລັງກັນທີ່ຈະພິຈາລະນາເບິ່ງວ່າ ຄວນຈະ ເອົາບາດກ້າວແບບໃດຕໍ່ໄປຖ້າຫາກການຍິງລູກສອນໄຟມີຂຶ້ນແທ້ ໃນຖ້ອຍຖະແຫຼງເມື່ອວັນອາທິດວານນີ້ ທ່ານໂອບາມາ ໄດ້ຮຽກຮ້ອງໃຫ້ຈີນຢຸດເຊົາເຮັດຫູ ໜວກຕາບອດໃສ່ ການທ້າທາຍດ້ານນີວເຄລຍຂອງເກົາຫຼີເໜືອນັ້ນ ແລະໃຫ້ໃຊ້ອິດທິພົນ ຂອງຕົນຍັບຍັ້ງຄວາມໄຝ່ຝັນດ້ານນີວເຄລຍຂອງກຸງພຽງຢ້າງ ຈີນເປັນພັນທະມິດແລະ ເປັນຄູ່ພາຄີການຄ້າທີ່ສໍາຄັນຂອງເກົາຫຼີເໜືອນັ້ນ ແຕ່ກຸງປັກກິ່ງກ່າວວ່າ ອິດທິພົນດ້ານ ການເມືອງຂອງຕົນທີ່ມີຕໍ່ກຸງພຽງຢ້າງນັ້ນ ແມ່ນຢູ່ໃນຂັ້ນຈໍາກັດ ໃນຄໍາປາໄສທີ່ມະຫາວິທະຍາໄລ Hankuk ໃນກຸງໂຊລໃນເຊົ້າວັນຈັນມື້ນີ້ ທ່ານໂອບາມາ ໄດ້ເຕືອນກຸງພຽງຢ້າງວ່າ ເກົາຫລີເໜືອສາມາດທີ່ຈະດໍາເນີນໄປຕາມສາຍທາງທີ່ກໍາລັງ ເດີນຢູ່ໃນປັດຈຸບັນນີ້ ແຕ່ມັນຈະນໍາໄປສູ່ຄວາມຝັນທີ່ແຕກສະຫລາຍຕື່ມອີກ ຕະຫຼອດທັງ ການຢູ່ຢ່າງ ໂດດດ່ຽວຫລາຍຂຶ້ນ ແລະຄວາມຫ່າງໄກຫຼາຍຂຶ້ນລະຫວ່າງປະຊາຊົນເກົາຫຼີ ເໜືອແລະກຽດສັກສີແລະໂອກາດທີ່ພວກເຂົາເຈົ້າສົມຄວນໄດ້ຮັບນັ້ນ